Broj: 711-I-1080-M-107/23-02-12

Zagreb, 2. lipnja 2023.g.

 **VALENTINA SUČIĆ**

**ravnateljica Javne ustanove Lučka uprava Sisak**

**Predmet: mišljenje na zahtjev**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 26. svibnja 2023. pod brojem 711-U-4594-M-107/23-01-27 zaprimilo zahtjev za mišljenjem koji je podnijela Valentina Sučić, ravnateljica Javne ustanove Lučka uprava Sisak.

U zahtjevu obveznica navodi da obnaša dužnost ravnateljice Javne ustanove Lučke uprave Sisak i da je na izborima za vijeća mjesnih odbora i gradskih četvrti grada Siska, koji su održani 21. svibnja 2023., bila kandidat i nositelj liste i kao kandidat je izabrana, no da vijeća mjesnih odbora još nisu konstituirana i mandat nije konzumirala. Postavlja upit smije li uz dužnost ravnateljice Javne ustanove Lučke Uprave Sisak biti i član ili predsjednik vijeća mjesnog odbora. Članovi vijeća mjesnih odbora za svoj rad ne primaju naknadu, ističe.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI) na 9. sjednici održanoj 2. lipnja 2023. obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

U konkretnom je slučaju Valentina Sučić obveznica ZSSI-a povodom obnašanja dužnosti ravnateljice Javne ustanove Lučka uprava Sisak, temeljem članka 3. stavka 1. podstavka 60. ZSSI-a.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 57. stavkom 1. Zakon o lokalnoj i područnoj (regionalnoj) samoupravi („Narodne novine“ broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20 u daljnjem tekstu: ZLPRS) propisano je da se mjesni odbor osniva statutom jedinice lokalne samouprave kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana.

Člankom 59. stavkom 2. ZLPRS-a propisano je da će se Statutom, odnosno drugim općim aktom općine ili grada urediti sva pitanja vezana uz izbore i obavljanje dužnosti članova vijeća mjesnog odbora.

Člankom 61. stavkom 1. ZLPRS-a propisano je da su tijela mjesnog odbora vijeće mjesnog odbora i predsjednik vijeća mjesnog odbora, dok sukladno stavku 2. istog članka Zakona vijeće mjesnog odbora biraju građani s područja mjesnog odbora koji imaju biračko pravo. Za člana vijeća mjesnog odbora sukladno članku 61. stavku 3. Zakon o lokalnoj i područnoj (regionalnoj) samoupravi može biti biran građanin koji im biračko pravo i prebivalište na području mjesnog odbora čije se vijeće bira.

Imajući u vidu način biranja članova vijeća mjesnog odbora koji se biraju od strane građana te ovlasti i djelokrug poslova navedenog tijela, Povjerenstvo utvrđuje da obavljanje dužnosti člana vijeća mjesnog odbora predstavlja obavljanje druge javne dužnosti iz članka 17. stavka 1. ZSSI-a, izvan kruga dužnosti navedenih člankom 3. ZSSI-a.

Nadalje, kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

Budući da zakonom nije izričito propisano da ravnatelji lučkih uprava mogu istovremeno uz obnašanja navedene dužnosti obnašati i drugu javnu dužnost, konkretno dužnost člana vijeća mjesnog odbora, u konkretnom slučaju nije ispunjena iznimka propisana člankom 17. stavkom 1. ZSSI-a.

Slijedom navedenog, a sukladno članku 17. stavak 1. ZSSI-a, ravnateljica Javne ustanove Lučka uprava Sisak ne može za vrijeme obnašanja navedene dužnosti obavljati funkciju članice niti predsjednice vijeća mjesnog odbora Grada Siska, kao drugu javnu dužnost.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznici Valentini Sučić, elektroničkom dostavom
2. Objava na internetskoj stranici Povjerenstva
3. Pismohrana